Hestia
Hestia (vanakreeka keeles Ἑστία) oli vanakreeka mütoloogias koldetule- ja kodurahujumalanna, kodu sümbol ja seeläbi ka perekonna kaitsja. Sõna "hestia" tähendab tõlkes kollet. Ta oli Kronose ja Rhea tütar, Demeteri, Hadese, Poseidoni ja Zeusi õde. Vanarooma mütoloogias hakati koldejumalanna Vestat samastama Hestiaga. Kunstnikud Hestiat oma töödes ei kujutanud (ta jäigi mütoloogias väljaarendamatuks), kuid siiski peeti temast lugu igas majas. Hestia omadusteks on neitsilikkus ja kodus viibimine, tagasihoidlikkus ja lihtsus. Õli, vein ja vesi olid jumalanna pühad elemendid. Müütides esineb ta harva, sest ta püsis enamasti kodus.